GYOD - Gyermekek otthongondozási díja

**Milyen ellátás a GYOD?**

A tartósan beteg vagy súlyosan fogyatékos gyermeküket otthon ápolók részére folyósított ellátás (GYOD). Összege **bruttó 123.910 forint** és a gyermek életkorától függetlenül folyósítható.

**Hol található a GYOD igénylésére szolgáló kérelem-nyomtatvány?**A kérelem-nyomtatvány megtalálható a kormányhivatalok honlapján. Jelen esetben tájékoztatónk végén.  
A nyomtatvány papír alapon elérhető valamennyi kerületi (járási) hivatalnál, kormányablaknál és polgármesteri hivatalnál.

**Hol lehet a kérelmet benyújtani?**A GYOD iránti kérelmet a kérelmező lakcíme szerint illetékes [**kerületi (járási) hivatal**nál](https://www.kormanyhivatal.hu/hu/budapest/jarasok/bfkh-keruleti-hivatalai), a kérelmező lakcíme szerint illetékes települési önkormányzat polgármesteri hivatalánál vagy közös önkormányzati hivatalánál, valamint a [**kormányablaknál**](https://www.kormanyhivatal.hu/hu/budapest/jarasok/bfkh-kormanyablakai) lehet benyújtani.

**FONTOS TUDNI:**

* A GYOD mellett GYET megállapítása és folyósítása nem kizárt.
* Nem ugyanazon gyermek után folyósított GYOD teljes összegben megilleti a jogosultat a másik gyermek után folyósított GYES összege mellett.
* Amennyiben ugyanazon gyermek után az egyik szülő GYOD-ot igényel, a másik szülő GYES igényét az nem befolyásolja.
* Ugyanazon gyermek után ugyanaz a személy részére folyósított GYES mellett a GYOD összege megegyezik a GYOD és a GYES különbözetének összegével.

**Mennyi az ellátás összege, ha a szülő egyidejűleg több tartósan beteg vagy fogyatékos gyermek ellátásáról gondoskodik?**Ha a szülő több olyan gyermekéről is gondoskodik, akire tekintettel a GYOD-ra való jogosultsága megállapítható lenne, az ellátás összege - e feltételek fennállásának időtartama alatt – a fenti összeg másfélszerese, azaz **bruttó 185.865 Ft.**

**Ki jogosult a GYOD-ra?**A gyermek életkorától függetlenül a GYOD-ra jogosult az a vér szerinti vagy örökbefogadó szülő, aki

* a súlyos fogyatékosságából eredően önellátásra képtelen vér szerinti vagy örökbe fogadott gyermekéről, vagy
* a tartós betegségéből eredően önellátásra képtelen gyermekéről gondoskodik.

**A szülőn kívül más személy részére is megállapítható a GYOD?**Igen, a gyermekkel közös háztartásban élő hozzátartozója számára is megállapítható az ellátás, ha a szülőnek a GYOD-ra való jogosultságát a gyermekre tekintettel korábban már megállapították, de

* a szülő meghalt,
* a szülői felügyeleti joga szünetel, illetve azt a bíróság megszüntette, vagy
* a szülő a gyermek állandó és tartós gondozásában a saját egészségi állapotára figyelemmel akadályozottá vált.

A GYOD megállapítása iránti kérelem a fenti körülmények bekövetkezésétől számított három hónapon belül nyújtható be.

**Kit tekintünk súlyosan fogyatékos gyermeknek?**Súlyosan fogyatékos személy az, akinek

* segédeszközzel vagy műtéti úton nem korrigálható módon látóképessége teljesen hiányzik, vagy aliglátóként minimális látásmaradvánnyal rendelkezik, és ezért kizárólag tapintó - halló - életmód folytatására képes,
* hallásvesztesége olyan mértékű, hogy a beszédnek hallás útján történő megértésére és spontán elsajátítására segédeszközzel sem képes és halláskárosodása miatt a hangzó beszéd érthető ejtése elmarad,
* értelmi akadályozottsága genetikai, illetőleg magzati károsodás vagy szülési trauma következtében, továbbá tizennegyedik életévét megelőzően bekövetkező súlyos betegség miatt középsúlyos vagy annál nagyobb mértékű, továbbá aki IQ értékétől függetlenül a személyiség egészét érintő (pervazív) fejlődési zavarban szenved, és az autonómiai tesztek alapján állapota súlyosnak vagy középsúlyosnak minősíthető (BNO szerinti besorolása: F84.0-F84.9),
* mozgásszervi károsodása, illetőleg funkciózavara olyan mértékű, hogy helyváltoztatása a külön jogszabályban meghatározott segédeszköz állandó és szükségszerű használatát igényli, vagy állapota miatt helyváltoztatásra még segédeszközzel sem képes, vagy végtaghiánya miatt önmaga ellátására nem képes.

**Az ellátásra való jogosultság szempontjából kit tekinthetünk tartósan beteg gyermeknek?**Tartósan beteg a gyermek, ha egészségi állapotára figyelemmel előreláthatóan három hónapnál hosszabb időtartamban ápolásra, gondozásra szorul.

**Kit tekintünk önellátásra képtelen gyermeknek?**Önellátásra képtelen a gyermek, ha a szakértő e tényt szakvéleményben megállapítja. Az önellátásra való képtelenség megállapításának szempontrendszerét a 63/2006. III. 27. Korm. rend. 1. sz. melléklete tartalmazza. 6 év alatti ápolt gyermek esetében az önellátási képesség mértékét és az önellátásra való képtelenség tényét a magasabb összegű családi pótlékra jogosító betegségek és fogyatékosságok igazolására jogosult szakorvos, hat év feletti gyermek esetén a járási hivatal által kirendelt szakértő igazolja.

**Milyen iratokat kell a kérelemhez mellékelni?**  
A GYOD iránti kérelemhez mellékelni kell:

* 6 év alatti ápolt gyermek esetén a magasabb összegű családi pótlékra jogosító igazolás kiállítására is jogosult szakorvos szakorvosi véleményét az ápolt gyermek súlyosan fogyatékos vagy tartósan beteg állapotáról, illetve önellátási képességének mértékéről,
* 6. hatodik életévét betöltött ápolt gyermek esetén a háziorvos vagy házi gyermekorvos (háziorvos) igazolását arról, hogy az ápolt gyermek súlyosan fogyatékos vagy tartósan beteg, és
* oktatási intézmény (óvoda, köznevelési, felsőoktatási intézmény) esetén az intézmény vezetőjének igazolását az intézményben való tartózkodás időtartamáról.

**A háziorvos az igazolást milyen dokumentációk alapján állítja ki?**

A háziorvos az igazolást

* a rehabilitációs hatóság súlyos fogyatékosság minősítését tartalmazó, érvényes és hatályos szakhatósági állásfoglalása vagy szakvéleménye, illetve a fogyatékossági támogatással összefüggő feladatkörében eljáró hatóság határozata,
* a szakmailag illetékes szakfelügyelő főorvos igazolása,
* a fekvőbeteg-szakellátást nyújtó intézmény vagy területileg illetékes szakrendelő intézet szakorvosa által kiadott zárójelentés, igazolás, vagy
* a sajátos nevelési igény tényét megállapító, pedagógiai szakszolgálatként működő tanulási képességet vizsgáló szakértői és rehabilitációs bizottság, illetve az országos szakértői és rehabilitációs tevékenységet végző bizottság szakértői véleménye alapján állítja ki.

**Mely esetben nem kell a kérelemhez mellékelni a háziorvos igazolását?**Ha az ápolt gyermeknek

* fogyatékossági támogatásra
* vakok személyi járadékára vagy
* rokkantsági járadékra való jogosultsága áll fenn.

**Mennyi az ellátás összege, ha az igénylő személy más rendszeres pénzellátásban pl. nyugellátásban részesül?**Főszabályként a GYOD havi összege a más rendszeres pénzellátásban részesülő jogosult esetén a fent említett összegnek és a jogosult részére folyósított más rendszeres pénzellátás havi bruttó összegének a különbözete. Ha a különbözet az ezer forintot nem éri el, a jogosult részére ezer forint összegű ellátást kell megállapítani.

**Mennyi az ellátás összege, ha a szülő a fogyatékos gyermek testvérére tekintettel pl. csecsemőgondozási díjban, vagy gyermekgondozási díjban vagy gyermekgondozást segítő ellátásban részesül?**Ha a szülő nem a fogyatékos gyermekre tekintettel részesül más, a gyermekek után folyósítható ellátásban, ebben az esetben a GYOD teljes összegben (123.910 Ft) kerül megállapításra. Ugyanezen szabály érvényesül akkor is, ha a szülő a három vagy több kiskorú gyermek nevelése esetén gyermeknevelési támogatásban részesül.

V**onnak-e járulékot a GYOD-ból?**A GYOD folyósításának időtartama szolgálati időre jogosít, ezért az ellátásban részesülő személy – kivéve a nyugdíjjárulék fizetésére nem kötelezett személyt - az ellátás után nyugdíjjárulék vagy magán-nyugdíjpénztári tagság esetén tagdíj fizetésére kötelezett.

Részletes információk további ellátásokról: [http://csaladitudakozo.kormany.hu](http://csaladitudakozo.kormany.hu/)